Bokin' ny Levitikosy
Ny Bokin' ny Levitikosy na Bokin' ny Levitika na Bokin' ny Fisoronana izay hafohezina amin' ny hoe Levitikosy na Levitika na Fisoronana dia boky fahatelo ao amin' ny Baiboly, hita ao amin' ny Testamenta Taloha, izay miresaka sy mitantara ny amin' ny fanompoam-pivavahan' ny Israelita izay nankinina tamin' ny fokon' i Levy. Boky mitambatra ao amin' ny Pentateoka (boky dimy voalohany ao amin' ny Baiboly) na ny Torah ny Levitikosy, isan'ireo atao hoe bokim-pisoronana na bokin' ny mpisorona.

Anarana sy sokajin' ny boky

Anaran' ny boky 
Ny teny hoe Levitikosy dia fanagasiana ny teny grika hoe Λευιτικός / Leuitikós. Ny hoe Levitika kosa dia avy amin' ny teny frantsay hoe Levitique izay avy amin' ny teny latina hoe Leviticus. Io indray dia avy amin' ny teny grika etsy ambony izay midika hoe "momba ny Levita", "momba ny asan' ny Levita". Ao amin' ny Tanakh anefa izy dia atao hoe ספר) ויקרא) / (Sefer) Vayikra izay midika ara-bakiteny hoe "(Boky) Ary niantso Izy", izany hoe Adriamanitra niantso.

Sokajin' ny boky 
Ao amin' ny Tanakh (Baiboly hebreo) dia ao amin' ny sokajy voalohany atao hoe Tôrah ny Sefer Vayikra, fa ao amin' ny Baiboly kristiana kosa dia isan' ny Pentateoka ny Bokin' ny Levitikosy na Levitika.

Firafitry ny boky 
Azo zaraina telo ny Bokin' ny Levitikosy araka ny karazan-dalàna andidiany.

Ny amin' ny fanaovana sorona sy fanatitra 
Ny fizaràna voalohany (Lev. 1-7) dia miresaka momba ireo karazana fanatitra: ny fanatitra dorana, ny fanatitry ny vokatry ny tany, ny fanati-pankasitrahana, ary ny fanatitra noho ny ota.

Ny fanokanana mpisorona 
Ity fizaràna ity (Lev. 8-10) dia mitantara ny nanokanana an' i Aarôna sy ireo zanany amin' ny asam-pisoronana, miresaka ny amin' ny fisoronana voalohany nataony, ny nanasaziana an' i Nadaba sy Abiho tamin' ny nanaovany fanatitra tsy ara-dalàna, ary miresaka antsipiriany maro momba ny mpisorona.

Ny lalànan' ny fahadiovana 
Ny fizaràna fahatelo (Lev. 10-16) dia miresaka momba ny fahadiovana, dia ny fahadiovan' ny sakafo, ny fahadiovan' ny vehivavy, ny habokana sy ny aretina hafa mitovitovy aminy, ary ny andro fanadiovana lehibe.

Ny lalànan' ny fahamasinana 
Ity fizaràna ity (Lev. 17-18) dia momba ny lalàna mifehy ny vahoaka, ny lalàna mikasika ny mpisorona ary ny amin' ireo andro firavoravoana.

Ireo toromarika sy lalàna isankarazany 
Ny fizaràna farany (Lev. 17-23) dia miresaka ny amin' ny lalàna isan-karazany mifehy ny fanadiovana, ary ny momba ny fahotana amin' ny fanoherana ny Lalàna.

Jereo koa 
Boky ao amin' ny Pentateoka:

 Bokin' ny Genesisy

 Bokin' ny Eksôdosy

 Bokin' ny Levitikosy

 Bokin' ny Nomery
 Bokin' ny Deoterônômia

Petra-kevitra momba ny fanoratana ny Pentateoka

 Petra-kevitra ara-tahirin-kevitra
 Petra-kevitry ny sombin-dahatsoratra
 Petra-kevitry ny fameno

Fizaràna hafa ao amin' ny Testamenta Taloha:

 Bokin' ny Mpaminany

 Boky ara-tantara
 Bokim-pahendrena